钦定古今图书集成/明伦汇编/家范典/第012卷 > 吕氏春秋 > 《孝行》
## 钦定古今图书集成/明伦汇编/家范典/第012卷 > 吕氏春秋 > 《孝行》

一曰：“凡为天下，治国家，必务本而后末。所谓本者，非
耕耘种植之谓，务其人也。务其人，非贫而富之，寡而
众之，务其本也。务本莫贵于孝。人主孝，则名章荣，下
服，听天下誉。人臣孝，则事君忠，处官廉，临难死，士民
孝，则耕耘疾，守战固不罢北。夫孝，三皇五帝之本务，
而万事之纪也。夫执一术而百善至，百邪去，天下从”
者，其惟孝也。故论人必先以所亲，而后及所疏，必先
以所重，而后及所轻。今有人于此，行于亲重，而不简
慢于轻疏，则是笃谨孝道，先王之所以治天下也。故爱其亲，不敢恶人，敬其亲，不敢慢人，爱敬尽于事亲，
光耀加于百姓，究于四海，此天子之孝也。

又

《曾子》曰：“父母生之，子弗敢杀；父母置之，子弗敢废；父
母全之，子弗敢阙。故舟而不游，道而不径，能全支体
以守宗庙，可谓孝矣。养有五道，修宫室，安床笫，节饮
食，养体之道也；树五色，施五采，列文章，养目之道也；
正六律，龢五声，杂八音，养耳之道也；熟五谷，烹六畜，
龢煎调，养口之道也；龢颜色，说言语，敬进退，养志之”
道也。此五者代进而厚用之，可谓善养矣。